text: Utilpas badegæst: Smittet af farlig bakterie
  22 juli 2014 kl. 13.50
  Badebygningen på en strand i Fredericia er lukket, efter at en badegæst blev smittet med legionella.
  Fredericia kommune opfordrer alle, der har benyttet badebygningen på Østerstrand, om at være opmærksomme på influenza-lignende symptomer. Føler man sig skidt tilpas, skal man gå til lægen.
  Det sker, efter at vandprøver taget i badebygningen viser forekomst af legionellabakterier. Vandprøverne blev taget, da at en badegæst var blevet smittet med bakterien.
  De første symptomer på legionellaforgiftning er typisk høj feber, hovedpine og muskelsmerter - ganske som ved en influenza. 
  Det er dog værre at være smittet med legionellabakterier end at have influenza.
  Dødeligheden er i Danmark på ca. 15%.
  Bakterierne elsker lunkent vand, hvor de formerer sig livligt.
  Det er derfor vigtigt at det varme vand i hanen er over 50 grader, som er temperaturen, hvor bakterien dør.
  